Fernand Mertens
De Fernand Mertens, gebuer den 29. Februar 1872 zu Louvain, a gestuerwen den 9. Juli 1957 zu Beetebuerg, war e belsche Komponist. Hien huet awer souzesoe säi ganzt Liewen zu Lëtzebuerg verbruecht an do geschafft. Dofir gëtt hien och zu de grousse lëtzebuergesche Komponiste gezielt.

Studium a Liewen 
De Fernand Mertens ass den 29. Februar 1872 als Jong vun engem einfache Fabrécksaarbechter op d'Welt komm. Hie war dat jéngst vun 10 Kanner. De Fernand Mertens ass zu Louvain an d'Primärschoul an duerno och do an de Kolléisch gaangen. Well en ëmmer Freed un der Musek hat, wéi de Musekskritiker Léon Blasen eis erzielt, ass hie scho fréi an de Conservatoire zu Louvain gaangen an huet mat 12 Joer den éischte Präis am Solfège a mat 14 Joer den 1. Präis an der Braatsch kritt. Duerno huet hie sech an d'Normalschoul ageschriwwen. Hie war der Schoul awer geschwë midd an ass net Schoulmeeschter ginn, wéi seng Eltere wollten, mä huet sech eng Plaz gesicht. De jonke Fernand ass an déi belsch Arméi gaangen a koum als élève-cornet an de Musekscorps. 1897 ass hien dunn an d'Militärmusek zu Lëtzebuerg agetratt. Vun do u war säi Wee gemaach:
 1901: Dirigent vun der Diddelenger Stadmusek
 1903: Dirigent vun der Hollerecher Musek
 1909: Concours fir d'Dirigenteplaz vun der Militärmusek, aus deem hien als éischten ervirgaangen ass, a krut doropshin dat selwecht Joer seng Ernennung an där Funktioun
 1918 gouf de Fernand Mertens zum Haff-Kapellmeeschter ernannt
 Hie war och Professer am Museksconservatoire bis zu senger Altersgrenz am Joer 1937

Nodeem e sech 1937 op Beetebuerg zeréckgezunn hat, ass hien do 1957 gestuerwen a gouf den 11. Juli 1957 um Nikloskierfecht begruewen.

Zu Beetebuerg dréit eng Strooss säin Numm.

Säi Wierk 
Eng grouss Varietéit zeechent dem Fernand Mertens säi Wierk aus.
Déi follgend Lëscht ass net komplett. Nëmmen déi bekanntst Kompositioune sinn opgeféiert:

Märsch 
De Fernand Mertens ass virun allem bekannt als Komponist vun de Märsch:
 Grande-Duchesse Charlotte Marsch (de bekanntsten)
 Prince Jean Marsch
 Princesse Josephine-Charlotte Marsch
 Lëtzebuerger Zaldotemarsch
 Ettelbruck, Porte des Ardennes
 Salut à Differdange
 Lëtzebuerg Rousestad

Sonnerien
 Sonnerie nationale Lauschteren

Operetten 
 D'Wonner vu Spéisbech (No engem Text vum Batty Weber) (Eng Operett, déi e groussen Erfolleg hat an och am Ausland ënner dem Titel: Le Miracle de la Toison d'Or opgeféiert ginn ass)
 Am Pyjama; Musek: Fernand Mertens, Text: Nikla
 E Mammenhierz; Musek: Fernand Mertens, Text: Willy Dumont
 Eng Schwéiermamm; Musek: Mertens/Merzig, Text: Edouard Joris,

Aner Kompositiounen 
 eng Partie Potpourriën an Arrangementer wéi d'Dicksiana oder de Scholdschäin an Spuenescht Blutt
 Eng Mass zu Éiere vun der Muttergottes vu Lëtzebuerg, déi 1950-51 fir gemëschte Chouer, Uergel an Orchester bestëmmt war.
 Ouverture mat dem Titel Mëllerdall.
 Scènes luxembourgeoises a fënnef Deeler.
 E puer Lidder wéi:
 Abrëll, 
 Meereenchen,
 Op der Heed,
 Et reent, et reent 
 Zwee Muttergotteslidder:
Ons léif Fra vu Lëtzebuerg an
 Mutter der Liebe
 Zwee Lidder aus dem Exil (Texter vum Lambert Schaus):
Le'wen hellegen Zinnikléschen
Chrëschtlidd

Auszeechnungen 

 Officier de l'ordre de la couronne de chêne (Promotioun 1952)
 Chevalier avec Couronne vum Ordre de Nassau „Pour le mérite civil et militaire“
 Chevalier de l'Ordre de Léopold
 Chevalier de l'Ordre de la Couronne
 Chevalier de l'Ordre de Léopold II
 Médaille en Or de l'Ordre Pontifical „Bene Merenti“
 Médaille de Ire classe de la Reconnaissance Nationale (Médaille du Roi Albert)
 Médaille Commémorative du règne de Léopold II 
 Palmes d'Officier de l'lnstruction Publique 
 Croix de Service avec Couronne de l'lnsigne en Argent de la Société des „Arts, Sciences et Lettres“

Bibliographie 
Blasen, Léon: Lëtzebuerger Komponisten, Erausgin 1988 vun der „Lëtzebuerger Stad-Musek

Kuckt och 
 Lëtzebuergesch Operetten

Um Spaweck 
 Offiziell Säit vun der Lëtzebuerger Militärmusek
De Fernand Mertens am Musikerlexikon

Dirigente vun der Lëtzebuerger Militärmusek
Lëtzebuergesch Komponisten
Gebuer 1872
Gestuerwen 1957
Officier de l'ordre de la couronne de chêne
Chevalier avec couronne de l'ordre de mérite civil et militaire d'Adolphe de Nassau
Chevalier vum Ordre de Léopold
Chevalier vum Ordre de la Couronne
Chevalier de l'Ordre de Léopold II.